# விக்கிப்பீடியா:ஆலமரத்தடி/தொகுப்பு57

## ஆழமா உழுவதா, அகலமா உழுவதா, பழைய கதையப்பா

தற்போது மேலே வலைத்தளங்களில் நடப்பது போல ஒரு உரையாடல் நடந்து கொண்டு இருக்குது. இதன் சாரமாகத் தெரிவது விக்கியின் தரத்தை நிர்ணமிப்பது எது என்பதே. (ஆக்கள் தாக்குதலை தவிர்த்து கருத்துக்களை எடுத்துப் பார்த்தால்.) விக்கிக்கு வெளியே உள்ளவர்களுக்கு கட்டுரை எண்ணிக்கை என்பது ஒரு முக்கிய ஈர்ப்பு அளவீடே. அதனாலேயே சுந்தர் நாம் 50 நிலைக்கு வந்துவிட வேண்டும் என்ற போது, அது சரியான இலக்கு என்று பட்டது.  
கட்டுரை இல்லாமல் இருப்பதிலும் பார்க்க ஒரு குறுங்கட்டுரை இருப்பது பல சந்தர்ப்பங்களில் நன்றே. பொதுவாக நாங்கள் மூன்று வசனங்கள், பகுப்பு, இணைப்புக்கள் என்று ஆகக் குறைந்த வரையறை செய்தோம். இதில் விதி விலக்குகளும் உண்டு. ஒரு நல்ல வரையறை தரக் கூடியதாக இருந்தால், அது கூட நல்ல தொடக்கமாக இருக்கும். இதழ்கள் பற்றிய கட்டுரைகள் இதற்கு ஒர் எடுத்துக்காட்டு. குறுங்க கட்டுரைகள் ஆனாலும் அவை தமிழ் மொழியின் ஒரு முதன்மைப் படைப்புக் களத்தைச் சுட்டி நிற்கின்றன. ஒவ்வொரு இதழுக்குப் பின்னாலும் ஆசியர், இடம், கருத்து என விரித்துச் செய்யக் கூடிய கூறுகள் இருக்கின்றன. அத்தோடு திரைப்படங்கள் பற்றி அதிக கட்டுரைகள் இருக்கும் தமிழ் விக்கியின் பல்வகைத்தன்மையை அவை அதிகரிக்கிறன.  
அதே வேளை தமிழ் விக்கியில் நாம் நிச்சியம் ஒரு வரி அல்லது ஒரு சொல் கட்டுரைகளைத் தவிர்த்தோம். அது குப்பையான ஒரு விக்கியையே உருவாக்கி இருக்கும். பகுப்பாக்கம், பராமரிப்பு ஆகியவற்றை சிக்கலாக்கி இருக்கும். அத்தோடு ஒரே மாதிரி ஒரே துறைக் குறுங் கட்டுரைகளை தானியங்கி முறையில் பல்லாயிரக்கணக்கில் உருவாக்குவது இல்லை என்றும் நாம் தீர்மானித்தோம்.  
பல்துறைக் கலைக்களஞ்சியம் என்று கருத வேண்டும் என்றால் சில அடிப்படைக் கட்டுரைகள் ஆழமாக இருக்க வேண்டும். போக்கிமானின் ஒரு கதாபத்திரம் பற்றிய ஒரு விரிவான கட்டுரை இல்லை என்றால் பறவாயில்லை, ஆனால் தமிழ் என்ற கட்டுரை விரிவாக இருக்க வேண்டும் என்று தோன்றியது. பல துறைகளில் முக்கியமான கட்டுரைகள் எவை என்பதை பல பட்டியல்களில் அடையாளப் படுத்தி உள்ளோம்.  
இப்படித்தான் தரம் இருக்க வேண்டும் என்ற உரையாடல் பல முறை நிகழ்ந்து உள்ளது. இதில் பல கருத்துக்கள் முன்வைக்கப்படுவது இயல்பே. இதுவரை ஒரு பொதுவான இணக்கம் இருந்து வந்துள்ளது. அதில் கருத்து வேறுபாடுகள் இருப்பின் அவற்றை முன்வைத்து, ஒரு புதிய இணக்கப் பாட்டுக்கு வரலாம். --Natkeeran 04:57, 30 சூன் 2011 (UTC)  
: நற்கீரனின் கருத்துடன் நான் முழுமையாக உடன்படுகிறேன். தமிழ் விக்கிப்பீடியாவைப் போன்ற, வளர்ச்சியின் தொடக்க நிலையில் இருக்கும் விக்கிப்பீடியாக்களில் எதையுமே இறுக்கமாகப் பிடித்துக்கொண்டிருக்க முடியாது. தவியில் 200, 300 கட்டுரைகள் இருந்த காலப்பகுதியில் இப்பொழுது இருப்பதுபோல் பல பங்களிப்பாளர்கள் கிடையாது. ஓரிருவர் மட்டுமே எழுதிக்கொண்டிருந்தோம். கட்டுரை எண்ணிக்கையை விரைவாகக் கூட்டுவது, புதிய பயனர்களைக் கவர்வது, பல்துறை விரிவாக்கம் போன்றவை மிக மிக முக்கியமானவையாக இருந்தன. மிகக் குறைந்த வளங்களைக் கொண்டு இவற்றைச் செய்ய வேண்டும். அக் காலப்பகுதியில், "நடிகர்கள் பட்டியல்", "நடிகைகள் பட்டியல்" என்று சில குறுங்கட்டுரைகளையும் நான் உருவாக்கினேன். சினிமாவில் எனக்கு அதிக ஈடுபாடு இருந்ததில்லை. இவை பயனுள்ள கட்டுரைகள் என்பதற்காகவும் நான் எழுதவில்லை. ஆனால், தவி பல்துறை சார்ந்தது என்பதைக் காட்டவும், சினிமா ஆர்வம் உள்ளவர்களைக் கவர்ந்திழுக்கும் ஒரு வழியாகவுமே இதனைக் கருதினேன். பின்னர் ஒரு காலத்தில், திரைப்படங்கள் தொடர்பான 2000 குறுங் கட்டுரைகளை நிரோ என்னும் பயனர் எழுதினார். அப்போதும் இதற்கு ஒரு தேவை இருந்தது. கட்டுரை எண்ணிக்கைத் தர நிலையில் தவியை ஓரளவு நல்ல நிலைக்குக் கொண்டுவர முடிந்தது. அதே நேரம் இதே பயனர் பாண்டியர் தொடர்பாகப் பல ஓரளவு பெரிய கட்டுரைகளை எழுதியதையும் குறிப்பிடலாம். இன்னொரு கால கட்டத்தில் தவியின் கட்டுரை எண்ணிக்கையைக் கூட்டவேண்டும் என்ற தேவை உணரப்பட்டபோது, ஊர்கள் தொடர்பாக ஆயிரக்கணக்கான கட்டுரைகளைத் தன்னியக்கமாக எழுதும் வாய்ப்புக்கள் இருந்தும், 1000 கட்டுரைகள் வரை இவ்வாறு எழுதலாம் என இணங்கினோம் (சில இந்திய மொழிகளில் 20-25,000 வரை கட்டுரைகள் எழுதப்பட்டன). பயனர் கணேஷ் தானியங்கி முறையில் ஏறத்தாழ 1000 கட்டுரைகள் வரை உருவாக்கினார். அக் கட்டுரைகள் 2.0 கிபிக்கு மேல் இருந்ததையும் குறிப்பிட வேண்டும். இதுவும் தவியின் கட்டுரை எண்ணிக்கையை நிலைப்படுத்த உதவியது. இதே போன்று கட்டுரை எண்ணிக்கையில் தவியின் தரநிலை இறங்கிச் சென்று 70 ஐ அண்மித்த நிலையில் இருந்தபோது புன்னியாமீனின் பங்களிப்பு அதை 65 க்கு உயர்த்தியது. புன்னியாமீனின் கட்டுரைகளில் வேறு சிறப்பம்சங்களையும் நாம் கவனிக்க வேண்டும். கட்டுரைகளில் சில சிறியவை ஆனாலும், அவற்றில் உள்ள தகவல்கள் பல, முக்கியமாக வெளியீடுகள் தொடர்பானவை, இலகுவாகப் பெற்றுக்கொள்ள முடியாதவை. அவை குறுங் கட்டுரைகளாக இருந்தாலும் பரவாயில்லை. வேறு சில நிச்சயமாக விரிவாக்கத்தக்கவை. காலப்போக்கில் அவற்றை விரிவாக்க வேண்டும். விரிவாக்கலாம்.  
: திரைப்படக் கட்டுரைகள் பற்றி அண்மையில் சில விமர்சனங்கள் எழுந்தன. சொல்லப்பட்ட கருத்துக்கள் நியாயமானவை. அவற்றை விரிவாக்க முடியும் என்பதும் அதற்கான தேவை உள்ளது என்பதையுமே அதற்குப் பதிலாகக் கூற முடியும். இந்த விமர்சனங்களுக்குப் பின்னர், அண்மையில் சென்னைக்குச் சென்றிருந்தபோது தமிழ்த் திரைப்பட வரலாறு, அதன் சமூக அரசியல் தாக்கங்கள் முதலிவை தொடர்பான ஏழெட்டு நூல்களை வாங்கி வந்துள்ளேன். அவற்றை வாசித்து வருகிறேன். விரைவில், சில திரைப்படக் கட்டுரைகளையாவது விரிவாக்க எண்ணியுள்ளேன். எனவே இக் குறுங்கட்டுரைகள் அவற்றை விரிவாக்க வேண்டிய நெருக்கடியையும் கொடுத்துவருகின்றன என்பது அவற்றின் பயன்களில் ஒன்றாகக் கருதலாம். அதே வேளை இந்தத் தேவையை ஞாபகப் படுத்தும் வகையில் விமர்சனங்களை முன்வைக்கும் பயனர்களும் தவியின் வளர்ச்சிக்கு உறுதுணையாக இருப்பவர்களே. விமர்சனங்கள் எந்தத் திட்டத்தின் வளர்ச்சிக்கும் இன்றியமையாதவை என்பதை நாம் அனைவரும் உணர்ந்து அவற்றை ஏற்றுக்கொண்டு அவற்றிலிருந்து படிப்பினையைப் பெற்றுக்கொண்டு முன்னேறிச் செல்ல வேண்டும். பாராட்டுகள் எவ்வளவுக்கு எம்மை உற்சாகப் படுத்துகிறதோ, அதேயளவுக்கு ஆலோசனைகளும், விமர்சனங்களும்கூட நம்மைச் சிந்திக்க வைக்கின்றன, புடம் போடுகின்றன. தமிழ் விக்கியில், இரவியையும் செல்வாவையும் போல் அதிகமான, கடுமையான விமர்சனங்களை எதிர் நோக்கியவர்கள் கிடையாது ஆனாலும் அவற்றையெல்லாம் நேர்முகமாக ஏற்றுக்கொண்டு தொடர்ந்தும் முனைப்பாகப் பணியாற்றிவரும் அவர்களது நேர்மையும், உறுதிப்பாடும் போற்றுதலுக்கு உரியன.  
: எல்லாச் சூழ்நிலைகளிலும் மற்றவர்களைப் புரிந்து கொள்வதிலும், உணர்வுகளைக் கட்டுப்படுத்திக்கொண்டு நிதானமாகச் செயலாற்றுவதிலுமே எந்தக் கூட்டு முயற்சியினதும் வெற்றி தங்கியுள்ளது. தரத்தைப் பேணுவதில் நாம் குறிப்பிடத்தக்க அளவில் வெற்றி கண்டுள்ளோம். தொடர்ந்தும் இந்நிலையப் பேணுவதற்கு எல்லோரும் சேர்ந்து உழைப்போம். -- மயூரநாதன் 09:01, 30 சூன் 2011 (UTC)